《瘦马引》
清代·姚燮

城中无一马，一马在城下。骨瘦毛卷，平沫流赭，力苶无为意亦舍。

我闻韩王御马如御龙，其马肉角青方瞳。横槊斫阵飞如熊，入阵马白出阵红。

人血浴尻难汰洗，箭瘢入骨蹶复起。西风一夜八百里，但见奔云过关紫。

近闻此马没阵死，特缋马图进天子。天子下泪圉人愁，凄霜飒飒蓬蒿秋。

眼中之马长废弃，拄足城根齧枯地。当年玉勒黄金鞍，喷薄天精轶房驷，未料人间有危事。

吁嗟乎，尔群三十遭鬼屠，尔马虽瘦能完躯，昔尔骑者今何如？

尔不见将军脱甲南剡趋，涉山无马乘竹舆。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。